Diari Oficial de la Generalitat Valenciana


Sumari del DOGV 4349, del 03-10-2002 (2002/10264)

RESOLUCIÓ de 23 de setembre de 2002, de la Direcció General d'Ordenació i Innovació Educativa i Política Lingüística, per la qual es dicten instruccions sobre determinats aspectes del mòdul de formació pràctica en centres de treball, corresponent als cicles formatius d'arts plàstiques i disseny.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4349

Data del DOGV
:   03-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/10107


Data del document
:   23-09-2002

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * alumnat
    * ensenyament professional
    * educació artística
    * formació professional
    * belles arts
    * pràctiques de formació

RESOLUCIÓ de 23 de setembre de 2002, de la Direcció General d'Ordenació i Innovació Educativa i Política Lingüística, per la qual es dicten instruccions sobre determinats aspectes del mòdul de formació pràctica en centres de treball, corresponent als cicles formatius d'arts plàstiques i disseny. [2002/10991]
  
Les ensenyances d'arts plàstiques i disseny estan organitzades en cicles de formació específica en el currículum de les quals s'inclou un mòdul de formació pràctica en centres de treball, del qual podran quedar total o parcialment exempts els qui acrediten una experiència laboral determinada (Llei Orgànica 1/1990, de 3 d'octubre, d'Ordenació General del Sistema Educatiu (LOGSE), articles 47 i 34.2).
  
En els Reals Decrets per què s'establixen els títols de les ensenyances d'Arts Plàstiques i Disseny s'indica que, en compliment del que disposa l'article 48.4, de la LOGSE, el currículum dels cicles formatius d'Arts Plàstiques i Disseny inclourà fases de formació pràctica en empreses, estudis o tallers, que podran consistir tant en la realització de pràctiques en entitats de titularitat pública o privada, com en treballs professionals acadèmicament dirigits i integrats en el currículum, així com aquells efectuats en el marc de programes d'intercanvi nacional o internacional. Així mateix, s'atribuïx a les administracions educatives corresponents el regular l'organització i avaluació d'esta fase de formació pràctica, podent quedar, diu, total o parcialment exempts d'ella els qui acrediten experiència laboral en el camp professional directament relacionat amb el cicle formatiu que es pretén cursar.
  
En els Reals Decrets per què s'establix el currículum dels cicles formatius d'Arts Plàstiques i Disseny s'atribuïx a la fase pràctica en empreses, estudis o tallers, un total de cinquanta hores a efectes del còmput total horari.
  
Atés la diferència quant a duració temporal del mòdul de formació pràctica en centres de treball de les ensenyances d'Arts Plàstiques i Disseny respecte de les de la Formació Professional Específica, es fa aconsellable establir un procediment singular per a sol·licitar i obtindre l'exempció del mencionat mòdul.
  
Per això, en ús de la competència que m'atribuïx la disposició final primera, punt 2, dels Reals Decrets que establixen els Títols i, dels nombres 1 i 6, de l'article 17, del Decret 111/2000, de 18 de juliol, del Govern Valencià, pel qual s'establix el Reglament Orgànic i Funcional de la Conselleria de Cultura i Educació, resolc:
  
Primer
  
El mòdul de formació pràctica en centres de treball dels cicles formatius de les ensenyances d'Arts Plàstiques i Disseny es realitzarà, amb caràcter general, segons les instruccions que dicta, per a cada curs escolar la Direcció General d'Ordenació i Innovació Educativa i Política Lingüística.
  
Segon
  
L'alumnat que per la seua experiència laboral, per pràctiques realitzades en l'àmbit acadèmic o en activitats complementàries i extraescolars, per treballs pràctics realitzats individualment fora de l'àmbit escolar, tals com participació en concursos, exposicions, intercanvis, etc., considere que té superats els objectius expressats en termes de capacitats terminals del mòdul de formació pràctica en centres de treball, podrà presentar davant de la Direcció de l'Escola en què estiga matriculat, la sol·licitud d'exempció del mateix.
  
Tercer
  
1. La sol·licitud d'exempció del mòdul de formació pràctica en centres de treball es presentarà, com a norma general, en el moment de formalitzar la matrícula del mateix en el segon curs del cicle formatiu, excepte en els casos següents:
  
a) En els cicles curts es podrà sol·licitar l'exempció al matricular-se del primer curs. En este cas la matrícula del mòdul quedarà condicionada a la concessió de l'exempció sol·licitada, sempre que la mateixa siga total, ja que si no es concedix s'haurà de procedir a la matriculació del mòdul en el segon curs.
  
b) En tots els cicles, llargs i curts, també es podrà sol·licitar l'exempció del mòdul fora del període de matrícula, amb una antelació mínima de dos mesos a l'inici de la realització d'este.
  
2. La sol·licitud anirà acompanyada de la següent documentació:
  
a) Certificats de les empreses o institucions on s'haja realitzat l'experiència laboral, en els que s'indiquen les funcions, activitats i tasques exercides, així com la duració de les mateixes.
  
S'adjuntarà certificat de la Tresoreria General de la Seguretat Social o de la Mutualitat Laboral a la que estiguera afiliat, o qualsevol altre mig de prova admés en dret.
  
b) Certificats o documents acreditatius de les activitats a què es fa referència en l'apartat Segon.
  
Quart
  
El procediment per a la concessió de l'exempció serà el següent:
  
El professor-tutor elaborarà un informe de cada una de les sol·licituds sobre la possibilitat o no d'exempció, contrastant la documentació presentada amb les capacitats terminals a aconseguir en el mòdul de formació pràctica que figuren en el currículum corresponent, proposant en conseqüència, la possibilitat o no d'exempció i si esta ha de ser total o parcial.
  
A la vista de l'expedient la Direcció de l'Escola resoldrà, de manera individualitzada, l'exempció sol·licitada.
  
El termini per a resoldre no excedirà d'un mes a la data de presentació de la sol·licitud, de presentar-se esta al formalitzar la matrícula, el mes comptarà a partir de la finalització del període hàbil per a efectuar-la.
  
Contra esta resolució l'interessat podrà presentar recurs d'alçada, davant de la Direcció Territorial de Cultura i Educació corresponent.
  
Quint
  
La Direcció de cada Escola d'Art complirà i farà complir el que establix esta resolució i adoptarà les mesures necessàries perquè el seu contingut siga conegut per tots els membres de la comunitat educativa.
  
La Inspecció Educativa vetlarà pel compliment del que establix esta resolució.
  
Les Direccions Territorials de Cultura i Educació resoldran, en l'àmbit de la seua competència, les qüestions que sorgisquen en l'aplicació d'esta resolució.